
ЖАЛПЫ БИЛИМ БЕРҮҮ УЮМУНУН ПСИХОЛОГУНУН ФУНКЦИОНАЛДЫК МИЛДЕТТЕРИ ЖӨНҮНДӨ ТИПТҮҮ НУСКАМА
 
1. Жалпы жоболор
1. Психолог – билим алуучулардын психологиялык саламаттыгын жана психологиялык коопсуздугун камсыз кылуучу кызматкер. Кыргыз Республикасынын эмгек мыйзамдарында жана уставда бекитилген тартипте жалпы билим берүү уюмдарынын директорунун буйругунун негизинде дайындалат жана бошотулат. 
2. [bookmark: _GoBack]Административдик жактан жалпы билим берүү уюмунун директоруна баш ийет. Өз ыйгарым укуктарынын чегинде консультация берүү усулдарын, куралдарын жана мазмунун тандоодо жана психологиялык тобокелдиктерди баалоодо көз карандысыз түрдө иш алып барат. Администрация консультациялардын мазмунун ачууну талап кылбайт жана кесиптик корутундуларды таӊуулабайт.
3. Психолог төмөнкү документтерди жетекчиликке алат:
· Кыргыз Республикасынын  Конституциясын;
· Кыргыз Республикасынын Балдар жөнүндө кодексин;
· Кыргыз Республикасынын “Билим берүү жөнүндө”, Кыргыз Республикасынын “Үй-бүлөлүк зомбулуктан сактоо жана коргоо жөнүндө”, Кыргыз Республикасынын “Укук бузуу бузуулардын алдын алуунун негиздери жөнүндө”, эмгек жана жекече маалыматтар жөнүндө мыйзамдарын;
· Кыргыз Республикасынын Министрлер Кабинетинин                           2026-жылдын 20-майындагы № 358 “Үй-бүлөлүк зомбулуктан сактоо жана коргоо системасын өркүндөтүү жана мамлекеттик органдардын ведомстволор аралык өз ара аракеттенүүсүн координациялоо боюнча чаралар жөнүндө” токтомун;
· жалпы билим берүү уюмунун психологдун ишмердүүлүгү жөнүндө Жобону, эмгектик күн тартибинин ички эрежелерин, ушул Нускаманы жана кесиптик этиканын принциптерин.
4. Психолог убактылуу жок болгон учурда анын милдеттери башка кызматкерлерге жүктөлбөйт. Билим алуучулардын коопсуздугуна байланыштуу кечиктирилгис маселелер жалпы билим берүү уюмунун директору менен макулдашуу боюнча чечилет.
2. Максаттары жана негизги милдеттери
5. Максаты – психологиялык жактан коопсуз, колдоочу, инклюзивдүү жана басмырлоого жол бербеген чөйрөнү түзүүгө жана билим алуучулардын психологиялык  саламаттыгын сактоого көмөктөшүү. 
6. Психологдун негизги милдеттери:
· билим алуучулардын адаптациялануусун, өнүгүүсүн жана билим берүү процессине тартылуусун психологиялык жактан коштоо;
· билим алуучулардын эмоционалдык, жүрүм-турумдук, социалдык жана окуудагы кыйынчылыктарын, психологиялык саламаттыгынын бузулуу факторлорун жана дезадаптациялануу тобокелдиктерин аныктоо;
· өзүнүн компетенциясынын чегинде жекече жана топтук психологиялык жардам көрсөтүү;
· психологиялык жактан коопсуз, инклюзивдүү жана басмырлоого жол бербеген билим берүү чөйрөсүн түзүүгө, мектеп зомубулугунун (буллингдин), кибербуллингдин, өзүнө зыян келтирүүчү жана башка тобокелчиликтүү жүрүм-турумдардын алдын алууга, ошондой эле кризистик кырдаалдарга чара көрүүгө катышуу;
· өзгөчө билим берүү муктаждыктары бар билим алуучуларды психологиялык жактан коштоо жана билим алуучулардын кесиптик жактан өз алдынча багыт алуусуна көмөктөшүү;
· ата-энелер (мыйзамдуу өкүлдөр), педагогикалык кызматкерлер жана билим берүү  мамилелеринин башка катышуучулары менен консультациялык жана психологиялык агартуу иштерин жүргүзүү;
· адистер аралык жана ведомстволор аралык өз ара аракеттенүүгө катышат,  анын ичинде тиешелүү негиздер бар болгон учурда билим алуучуларды адистештирилген кызматтарга өз убагында кайра багыттоо ж.б.
3. Укуктары жана милдеттери
7. Психолог төмөнкүлөргө укуктуу:
· иштин илимий жактан негизделген усулдарын жана формаларын өзүнүн   кесиптик компетенциясынын чектеринде өз алдынча тандоого;
· билим алуучуга  жардам көрсөтүү үчүн зарыл маалыматты мыйзамдардын жана  маалыматтык макулдуктун талаптарын сактоо менен алууга;
· суроо-талап кесиптик компетенциясынын чегинен чыгып жатса, кызыкчылыктардын кагылышы бар болсо, коопсуздукту камсыз кылуу үчүн зарыл шарттар жок болсо же суроо-талапты аткаруу мыйзамга жана кесиптик этикага карама-каршы келсе, анда   аны аткаруудан баш тартууга же тиешелүү адиске багыттоону уюштурууга;
· администрацияга психологиялык коопсуздук, алдын алуу жана билим берүүнүн шарттары боюнча сунуштарды киргизүүгө; мугалимдер кеӊешине, консилиумга жана жумушчу топторго катышууга;
· ишти купуялуулукту сактоо менен алып баруу үчүн шарттарды талап кылууга: обочолонгон иш бөлмөсүн, документтердин коопсуз сакталуусун, усулдардын жеткиликтүү болуусун;
· квалификациясын жогорулатууга, усулдук колдоого ээ болууга;
· кесиптик ар-намысын, кадыр-баркын жана кызматтык  аброюн коргоого; өзүнүн ишмердүүлүгүн баалоого тиешелүү документтер менен таанышууга жана түшүндүрмө берүүгө.
· тартиптик же кызматтык иликтөө жүргүзүлгөн учурда өзүнүн кызыкчылыктарын психологиялык жамааттан адистерди тартуу менен же өкүлү аркылуу (адвокаттарды кошкондо) өз алдынча коргоого;
· Кыргыз Республикасынын мыйзамдарында жана уставда караштырылган башка укуктарга. 
8. Психолог төмөнкүлөрдү аткарууга милдеттүү:
· билим алуучулардын жаш курагын, жеке өзгөчөлүктөрүн, тилин жана маданий чөйрөсүн эске алуу менен психологиялык диагностика жана баалоо жүргүзөт;
· илим алуучуларга жекече жана топтук консультация берет, ата-энелерге (мыйзамдуу өкүлдөргө) жана педагогдорго психологиялык маселелер боюнча сунуштарды берет;
· өнүктүрүүчү, профилактикалык жана психологиялык агартуу иштерин жүргүзөт, билим берүү чөйрөсүндөгү психологиялык климатты талдайт;
· билим алуучунун коопсуздугуна коркунуч жаралган учурда тобокелдикти баалайт, биринчи психологиялык жардам көрсөтөт жана директор менен макулдашуу боюнча тиешелүү чараларды көрөт;
· өзгөчө билим берүү муктаждыктары бар жана тобокелдик тобундагы билим алуучуларды психологиялык коштоого катышат жана алардын адаптацияланышына көмөктөшөт;
· маселе өзүнүн кесиптик компетенциясынын чегинен чыккан учурда билим алуучуну тиешелүү адистерге багыттайт жана кесиптик багыт берүү иштерине катышат;
· жылдык иш планын түзөт, тиешелүү консилиумдарга жана отурумдарга катышат, кесиптик квалификациясын жогорулатат;
· белгиленген талаптарга ылайык тиешелүү документтерди жүргүзөт жана отчетторду даярдайт;
· билим алуучулардын жеке маалыматтарынын жана консультациялардын купуялуулугун сактайт. Маалыматты кызматтык тартипте берүү зарыл болгон учурда мыйзамдарда белгиленген тартипте жана зарыл болгон көлөмдө гана берет;
· психологиялык жардам көрсөтүүдө баланын укуктарын, кесиптик этиканын принциптерин жана маалыматтык макулдук талаптарын сактайт.
4. Психологдун өз ыйгарым укуктарынын чектери
9. Психолог медициналык жана психиатриялык диагноздорду койбойт, дарыланууну дайындабайт жана клиникалык жардам көрсөтүүнү талап кылган абалдарга узак мөөнөттүү психотерапия жүргүзбөйт; тергөөчүнүн жана тартиптик комиссиянын функцияларын аткарбайт, айыптуулугун аныктабайт; жазалоонун же мажбурлоонун куралы катары колдонулбайт; кызматтык милдеттеринин алкагында соттук экспертизага катышпайт; купуялуулукту бузуу менен үчүнчү тараптарга тестирлөөнүн иштетилбеген жыйынтыктарын бербейт.
5. Психологдун жоопкерчилиги
10. Психолог кызматтык милдеттерин аткарбагандыгы же талапка ылайык аткарбагандыгы, билим алуучулардын укуктарын бузгандыгы, купуялуу маалыматты мыйзамсыз ачыкка чыгаргандыгы, дене бойлук же психологиялык зомбулук көрсөткөндүгү, документтерди бурмалагандыгы, коопсуздук талаптарын аткарбагандыгы жана билим алуучулардын өмүрүнө жана ден соолугуна анын күнөөсүнөн улам зыян келтирилгендиги үчүн тартиптик, административдик жана кылмыш-жаза жоопкерчилигине тартылат.
6. Кызматы боюнча өз ара аракеттенүү
11. Психолог директордон өзүнүн функциясына тиешелүү тапшырмаларды алып, жылдык планын жана анын аткарылышы боюнча отчетту өткөрөт.
12. Педагогикалык кызматкерлерге сунуштарды берет, тиешелүү жыйындарга катышат жана зарыл маалыматтарды алат.  
13. Баланын кызыкчылыктарын жана коопсуздугун эске алуу менен ата-энесине (мыйзамдуу өкүлүнө) консультация берет жана маалыматтык-агартуу ишин жүргүзөт. Ошондой эле, психолог өз ишинде зарыл болгон учурда директордун макулдугу менен тиешелүү мамлекеттик жана жергиликтүү өз алдынча башкаруу органдары менен кызматташат. 
7. Жыйынтыктоочу жоболор
Нускама эки эксземплярда түзүлөт; биринчиси уюмда, экинчиси психологдо сакталат. Өзгөртүүлөр директордун буйругу менен, анын ичинде ушул Жобого же мыйзамдарга өзгөртүүлөр киргизилген учурда киргизилет.

